Danas Rapšys

**Danas Rapšys** (g. 1995 m. gegužės 21 d. Panevėžyje) – Lietuvos plaukikas, 2024 m. pasaulio vicečempionas 200 m distancijoje laisvuoju stiliumi ilgajame baseine, nacionalinis rekordininkas.

## Biografija
2012 m. Europos jaunimo čempionate pelnė bronzos medalį 200 m plaukimo nugara rungtyje. Po metų tame pačiame nuotolyje sportininkas tapo Europos jaunimo čempionu bei pelnė sidabro medalį 100 m plaukimo nugara rungtyje. 2013 m. pasaulio čempionate pateko į 200 m plaukimo nugara pusfinalį. Tais pačiais metais vykusiame pasaulio jaunimo čempionate pelnė sidabrą vyrų 100 m plaukimo nugara rungtyje bei sidabrą mišrioje 4x100 m kombinuotoje estafetėje kartu su Lietuvos rinktine (Rūta Meilutytė, Povilas Strazdas, Eva Gliožerytė).

2015 m. pasaulio čempionate individualiuose plaukimo nugara rungtyse užėmė 28-ą (100 m) ir 19-ą (200 m) vietas. Vyrų 4x100 m kombinuotoje estafetėje kartu su Giedriu Titeniu, Tadu Duškinu ir Mindaugu Sadausku pagerino Lietuvos rekordą – 3:35.30 ir užėmę 12-ą vietą pateko į 2016 m. vasaros olimpines žaidynes.

2016 m. Europos čempionate pelnė bronzos medalį vyrų 200 m plaukimo nugara rungtyje. Rio de Žaneire vykusios olimpinės žaidynės buvo pirmosios sportininko karjeroje. Nei vienoje iš individualių rungčių sportininkui nepavyko patekti į pusfinalį (100 m nugara – 24 vieta, 200 m nugara – 21 vieta). Vyrų kombinuotoje estafetėje kartu su Lietuvos nacionaline rinktine užėmė 14-ą vietą.

2017 m. pasaulio čempionate Rapšys beveik visuose asmeniniuose startuose gerino Lietuvos rekordus iš viso pagerindamas 4 nacionalinius rekordus. Vyrų 200 m plaukimo laisvuoju stiliumi atrankoje sportininkas buvo 10-as (1:46.93) ir nors pusfinalyje sportininkas plaukė greičiau (1:46.56) į finalą patekt nepavyko. Vyrų 200 m plaukimo nugara rungties atrankoje Rapšys buvo trečias (1:56.67), o pusfinalyje aštuntas (1:56.11) užsitikrindamas savo pirmąjį pasaulio čempionato finalą sportinėje karjeroje. Finale sportininkas distanciją nuplaukė lėčiausiai per visus savo plaukimus (1:56.96) ir galutinėje įskaitoje liko 8-as.

2017 m. vasaros Universiadoje pelnė auksą 200 m laisvo stiliaus ir 200 m nugara plaukimo rungtyse bei bronzą 100 m nugara plaukimo finale.

2017 m. Europos trumpojo baseino čempionate Kopenhagoje tapo Europos čempionu 200 m laisvuoju stiliumi rungtyje, pagerinęs Lietuvos rekordą (1:40,85). Taip pat iškovojo bronzos medalį ir pagerino Lietuvos rekordą 200 m plaukimo nugara distancijoje (1 min. 49,06).

2018 m. pasaulio trumpo baseino plaukimo čempionate pelnė auksą 400 m plaukime laisvuoju stiliumi ir sidabrą 200 m plaukime laisvuoju stiliumi.

2019 m. kovo 2 d. Lietuvos žiemos plaukimo čempionate įvykdė 200 m plaukimo laisvuoju stiliumi olimpinį kvalifikacinį normatyvą ir tapo pirmuoju lietuviu patekusiu į 2020 m. vasaros olimpines žaidynes.

2024 m. vasario 13 d. pasaulio plaukimo čempionate Dohoje jis laimėjo sidabrą plaukdamas 200 m laisvu stiliumi.

## Laimėjimai
Pasaulio čempionate ilgajame baseine: 1 sidabras (2024 m. 200 m laisvuoju stiliumi).

Europos čempionate ilgajame baseine: 1 auksas (2024 m. estafetė 4x200 m. laisvu stiliumi), 2 sidabrai (2018 m. ir 2024 m. 200 m laisvuoju stiliumi), 2 bronzos (2016 m. 200 m nugara ir 2020 m. 400 m laisvuoju stiliumi).

Pasaulio čempionate trumpajame baseine: 1 auksas (2018 m. 400 m laisvuoju stiliumi), du sidabrai (2018 m. 200 laisvuoju stiliumi ir 2021 m. 400 m laisvuoju stiliumi, dvi bronzos (2021 m. 200 m laisvuoju stiliumi, 2022 m. 400 m laisvuoju stiliumi). 

Europos čempionate trumpajame baseine: 3 auksai (2017 m. 200 m laisvuoju stiliumi, 2019 m 200 ir 400 m laisvuoju stiliumi), 3 bronzos (2017 m. 200 m nugara, 2023 m. 400 m laisvuoju stiliumi ir 200 m kombinuotu stiliumi).

## Rekordai

### Lietuvos rekordai
* 100 m laisu stiliumi (olimpinis baseinas): 48.04 (Belgradas 2024 06 19)
* 200 m laisvu stiliumi (olimpinis baseinas): 1:44.38 (Singapūras 2019 08 17)
* 400 m laisvu stiliumi (olimpinis baseinas): 3:43.36 (Budapeštas 2019 05 12)
* 800 m laisvu stiliumi (olimpinis baseinas): 7:59.34 (Stokholmas 2019 04 15)
* 100 m nugara (olimpinis baseinas): 53.79 (Bukareštas 2017 05 28)
* 200 m nugara (olimpinis baseinas):  1:56.11 (Budapeštas 2017 07 27)
* 200 m kompleksinis plaukimas (olimpinis baseinas): 1:59.14 (Singapūras 2019 08 16)

## Šaltiniai